इंडियन मोबाइल कांग्रेस में प्रधानमंत्री का संबोधन

केन्द्रीय मंत्रिमंडल में मेरे साथी श्री रविशंकर प्रसाद, दूरसंचार उद्योग के अग्रणी लोग और अन्य गणमान्य लोग, इंडियन मोबाइल कांग्रेस 2020 में आपको संबोधित करना मेरे लिए बड़ी खुशी की बात है। यहां दूरसंचार क्षेत्र के जाने-माने लोग इकट्ठा हुए हैं। इस समूह में क्षेत्र के सभी प्रमुख लोग उपस्थित हैं, जिन्होंने हाल में भारत को समृद्ध भविष्य की ओर ले जाने में अहम भूमिका निभाई है और उनके द्वारा आगे भारत का नेतृत्व किए जाने का अनुमान है। मित्रों, भले ही हम तेज गति का अनुभव कर रहे हैं जिससे संपर्क में सुधार हो रहा है, वहीं हम यह भी जानते हैं कि गति बढ़ने की यह सिर्फ एक शुरुआत भर है। पहली टेलीफोन कॉल होने के बाद से अब तक हम काफी लंबा सफर तय कर चुके हैं। वास्तव में, हमारे देश, समाज और दुनिया पर मोबाइल क्रांति ने जिस तरह का प्रभाव डाला है, उसकी 10 साल पहले तक कल्पना करना भी मुश्किल था। साथ ही भविष्य में निहित बातें हमारी वर्तमान व्यवस्था को प्राचीन बना देंगी। इस संदर्भ में, यह सोचना और योजना बनाना अहम है कि हम भविष्य में होने वाली तकनीकी क्रांति से जीवन में सुधार कर सकते हैं। बेहतर स्वास्थ्य, बेहतर शिक्षा, हमारे किसानों के लिए बेहतर जानकारी और अवसर, छोटे कारोबारियों के लिए बेहतर बाजार पहुंच ऐसे कुछ लक्ष्य हैं, जिन पर हम मिलकर काम कर सकते हैं। मित्रों, यह आपका नवाचार और प्रयास ही हैं कि महामारी के बावजूद दुनिया क्रियाशील बनी हुई है। ये आपके प्रयास ही हैं कि एक बेटा दूसरे शहर में मौजूद अपनी मां से जुड़ा हुआ है, एक विद्यार्थी कक्षा में बिना बैठे ही अपने शिक्षक से पढ़ रहा है, एक मरीज घर से ही अपने चिकित्सक से परामर्श ले रहा है, एक व्यापारी दूसरे क्षेत्र में स्थित अपने ग्राहक से जुड़ा हुआ है। ये आपके प्रयास ही हैं कि सरकार के रूप में हम आईटी और दूरसंचार क्षेत्र की पूरी संभावनाओं को भुनाने के लिए भी काम कर रहे हैं। अन्य सेवा प्रदाता के नए दिशा-निर्देशों से भारत के आईटी सेवा उद्योग को नई ऊंचाई हासिल करने में सहायता मिलेगी। महामारी के लंबे समय तक रहने के बावजूद इससे इस क्षेत्र को प्रोत्साहन मिलेगा। इस पहल से आईटी सेवा उद्योग को जनता के बीच और देश के कोने-कोने में ले जाने में सहायता मिलेगी। मित्रों, आज हम ऐसे दौर में हैं जहां कुछ साल पुराने मोबाइल ऐप्स का मूल्य दशकों पुरानी कंपनियों से ज्यादा हो गया है। भारत और हमारे युवा अन्वेषकों के लिए भी यह एक अच्छा संकेत है। हमारे युवा ऐसे कई उत्पादों पर काम कर रहे हैं, जिनके वैश्विक स्तर पर छा जाने की संभावना है। कई युवा तकनीक विशेषज्ञ मुझे बताते हैं कि यह कोड ही है जो एक उत्पाद को विशेष बनाता है। कुछ उद्यमियों ने मुझे बताया कि यह अवधारणा ही है जिसका खासा महत्व है। निवेशक सुझाव देते हैं कि यह पूंजी है जो एक उत्पाद को आगे बढ़ाने के लिए अहम है। लेकिन जो बात सबसे ज्यादा अहमियत रखती है, वह युवाओं का अपने उत्पाद के प्रति विश्वास है। कभी कभार यह विश्वास ही लाभ के साथ निकासी और एक यूनिकॉर्न के बीच में आ जाता है। इसलिए, अपने युवा दोस्तों के लिए मेरा यही संदेश होगा कि अपनी क्षमता के साथ उत्पादों में भी भरोसा रखें। मित्रों, आज हम एक अरब से ज्यादा फोन उपयोग करने वालों का देश हैं। आज, हमारे यहां एक अरब से ज्यादा लोगों के पास विशेष डिजिटल पहचान है। आज हमारे यहां 75 करोड़ इंटरनेट उपयोगकर्ता हैं। इंटरनेट की पैठ की स्थिति और गति का आकलन निम्नलिखित तथ्यों से किया जा सकता है : भारत में कुल इंटरनेट उपयोगकर्ताओं की आधी संख्या पिछले चार साल में ही बढ़ी है। इंटरनेट उपयोग करने वालों की आधी संख्या ग्रामीण इलाकों से संबंधित है।हमारा डिजिटल आकार और डिजिटल इच्छाएं अप्रत्याशित हैं। हम एक ऐसा देश हैं, जहां टैरिफ दुनिया में सबसे कम हैं। हम दुनिया में सबसे तेजी से उभरते ऐप बाजारों में से एक हैं। हमारे देश की डिजिटल क्षमताएं शायद मानव जाति के इतिहास में बेजोड़ हैं। यह मोबाइल प्रौद्योगिकी ही है, जिसके कारण हम लाखों और करोड़ों लोगों को अरबों डॉलर के लाभ दे रहे हैं। यह मोबाइल प्रौद्योगिकी ही है, जिसके कारण हम महामारी के दौरान गरीब और वंचित तबकों तक तेजी से सहायता पहुंचाने में सक्षम हुए हैं। यह मोबाइल प्रौद्योगिकी ही है जिससे अरबों नकदी रहित लेन-देन हो रहे हैं और औपचारिकता व पारदर्शिता को प्रोत्साहन मिला है। यह मोबाइल प्रौद्योगिकी ही है, जिसके चलते हम टोल बूथों पर संपर्क रहित कामकाज में सक्षम हो जाएंगे। मोबाइल प्रौद्योगिकी की सहायता से ही हम दुनिया के सबसे बड़े कोविड-19 टीकाकरण अभियान में एक की शुरुआत करने में सक्षम हो जाएंगे। मित्रों, हमने भारत में मोबाइल विनिर्माण में अच्छी सफलता हासिल की है। भारत मोबाइल विनिर्माण के लिए सबसे पसंदीदा केन्द्रों में से एक देश के रूप में उभर रहा है। हमने भारत में दूरसंचार उपकरण विनिर्माण को प्रोत्साहन देने के लिए उत्पादन संबद्ध प्रोत्साहन योजना भी पेश की है। चलिए, भारत को दूरसंचार उपकरण, डिजाइन, विकास और विनिर्माण का एक वैश्विक हब बनाने के लिए मिलकर काम करते हैं। हम यह सुनिश्चित करने की योजना पर काम कर रहे हैं कि अगले तीन साल में हर गांव को तेज गति का फाइबर ऑप्टिक संपर्क हासिल हो जाए। हमने अंडमान निकोबार द्वीप समूह को फाइबर ऑप्टिक केबल से पहले ही जोड़ दिया है। हमने ऐसे कार्यक्रम पेश किए हैं जो विशेष रूप से आकांक्षी जिलों, वामपंथी आतंकवाद से प्रभावित जिलों, पूर्वोत्तर राज्यों, लक्षद्वीप द्वीप समूहों आदि पर ध्यान केंद्रित करते हैं, जहां संपर्क में सुधार किया जा सकता है। हम फिक्स्ड लाइन ब्रॉडबैंक संपर्क और सार्वजनिक वाई-फाई हॉटस्पॉट का व्यापक प्रसार सुनिश्चित करने को उत्सुक हैं। मित्रों, तकनीक के उन्नयन के कारण, हमारे यहां हैंडसेट और गैजेट को नियमित रूप से बदले जाने की संस्कृति है। उद्योग जगत इलेक्ट्रॉनिक कचरे के रख-रखाव और एक गोलाकार अर्थव्यवस्था तैयार करने के बेहतर तरीके सोचने के लिए एक कार्यबल का गठन कर सकता है। मित्रों, जैसा कि मैं पहले ही कह चुका हूं की यह सिर्फ एक शुरुआत भर है। भविष्य में त्वरित तकनीक प्रगति के साथ व्यापक संभावनाएं छिपी हुई हैं। हमें भविष्य में तेजी से समयबद्ध तरीके से 5जी कार्यान्वयन सुनिश्चित करने और करोड़ों भारतीयों को सशक्त बनाने के लिए मिलकर काम करने की जरूरत है। मुझे उम्मीद है कि इस सभा में ऐसे सभी मसलों पर विचार किया जाएगा और ऐसे लाभकारी परिणाम मिलेंगे जो हमें इस महत्वपूर्ण अवसंरचना के विकास में आगे ले जाएंगे। मैं आप सभी को शुभकामनाएं देता हूं। धन्यवाद